  Туспуктэм: Руслан Нуриахметов Наталия Сильвестрова 31-тӥ толшоре Ижкарысь чугун сюрес вокзалын удмурт кылбурчилэн Ашальчи Окилэн вордскемез дырысен 125 ар тырмонлы сӥзем лыдӟонъёс ортчизы. Ужрадэ ивортодэтъя «Удмуртия» агентстволэн корреспондентэз но вуылӥз. Ижкарысь 17 но 20 номеро школаосысь дышетскисьёс поездэн ветлӥсьёсты но Ленин ёросын улӥсьёсты Ашальчи Окилэн улон но ужан сюресэныз тодматӥзы. Кылбурчилэсь ужъёссэ удмурт но ӟуч кылын лыдӟизы. « Нылпиос тросэз уггес тодо ни, кытысь асьмеос потӥм, кин луиськом, мӧйы адямиос но. <…> Ожытгес лыдӟисько ни. Татын нырысетӥ интыын тодматон, медаз адями, медаз калык вунэты сыӵе адямиосыз, кыӵе асьме понна вал Ашальчи Оки » Светлана Винокурова, Ижкарысь 17 номеро школаысь ӟуч но удмурт кылъёсъя дышетӥсь Солэн верамезъя, школаын Удмуртиысь дано адямиослы сӥзем трос гинэ пӧртэм ужрадъёс радъясько. Нылпиос соослы мылысь-кыдысь дасясько по пырисько. Ашальчи Окилы сизем лыдӟонъёс улсын Ижкарысь чугун сюрес вокзалын кылбурчилэн творчествоезлы сӥзем нылпи суредъёсын адӟытон усьтӥськиз. Пиналъёс, Ашальчи Окилэсь кылбуръёссэ лыдӟыса, кылбурчилэсь но асьсэлэсь мылкыдзэс но малпанзэс суредъёсазы возьматыны тыршизы. Экспозици южтолэзь пумозь ужалоз. Туспуктэм: Наталия Сильвестрова Тодэ вайытом, Кузебай Герд но Ашальчи Оки вордскем дырысен 125 ар тырмонлы сӥзем ужрадъёс Удмуртиын быдэс 2023-тӥ ар ӵоже ортчылозы. 1-тӥ оштолэзе, кылсярысь, элькунамы но мукет улсовылъёсын улӥсьёс Бадӟым удмурт диктант гожтыны быгатозы. Солэн текстэз Кузебай Гердлэн но Ашальчи Окилэн творчествозылы но Удмуртиын Егитъёслэн арзылы сӥземын луоз. Тегъёс: АшальчиОки гожъясьёс Лулчеберет Ижкар Удмуртия  